บี้ชาติชายสางทุจริตออมสิน
บอร์ดออมสินสั่งชาติชาย เร่งสางทุจริตปล่อยสินเชื่อ
5 ม.ค. 2558

บอร์ดออมสินสั่งชาติชาย เร่งสางทุจริตปล่อยสินเชื่อ
นายสมชัย สัจจพงษ์ อธิบดีกรมศุลกากร ประธานธนาคารออมสิน เปิดเผยว่า คณะกรรมการธนาคารพร้อมชี้แจงต่อศาลปกครอง หากถูกเรียกไปสอบถามในเรื่องกระบวนการสรรหาผู้อำนวยการธนาคารออมสิน ยืนยันว่าธนาคารดำเนินการถูกต้อง แม้ว่าจะมีพนักงานไปยื่นศาลปกครองว่าการคัดสรรนายชาติชาย พยุหนาวีชัย เป็นผู้อำนวยการธนาคารคนใหม่ ไม่ถูกต้องก็ตาม
ทั้งนี้ นายชาติชายจะเข้าทำงานในวันที่ 5 ม.ค.นี้เป็นวันแรก ซึ่งบอร์ดธนาคารมอบภารกิจให้ผู้อำนวยการออมสินคนใหม่ ดำเนินการให้เป็นธนาคารแห่งการออมแล้ว ยังต้องแสดงฝีมือในการสร้างความปรองดองในองค์กรให้เกิดความสามัคคี มีการทำงานโปร่งใส และมีธรรมาภิบาลที่ดีอีกด้วย
นอกจากนี้ ทางคณะกรรมการยังได้สั่งให้ผู้อำนวยการธนาคารคนใหม่ เร่งตั้งกรรมการตรวจสอบการปล่อยสินเชื่อที่ไม่ถูกต้องตามผลการตรวจสอบของธนาคารแห่งประเทศไทย (ธปท.) ทั้งการปล่อยกู้ให้กับบริษัทที่ไปรับเหมาก่อสร้างโรงพักตำรวจทั่วประเทศและมีปัญหา และกรณีการปล่อยกู้ให้กับบริษัทรับแลกเงินแห่งหนึ่ง รวมถึงกรณีอื่นๆ อีกหลายกรณี ซึ่งที่ผ่านมาการตรวจสอบไม่คืบหน้าไม่สามารถหาคนมารับผิดชอบความเสียหายที่เกิดขึ้นกับธนาคารได้
ขณะเดียวกัน นายชาติชายต้องบริหารหนี้ที่ไม่ก่อให้เกิดรายได้ (เอ็นพีแอล) ให้ไม่เกิน 1.5% ตามที่ทำไว้กับสำนักงานคณะกรรมการนโยบายรัฐวิสาหกิจ (สคร.) เนื่องจากตอนนี้เอ็นพีแอลเพิ่มขึ้นเป็น 1.6% เพราะที่ผ่านมามีการปล่อยสินเชื่อมีความเสี่ยงจำนวนมาก
นายสมชัย กล่าวว่า เห็นด้วยกับแนวคิดของนายชาติชาย ที่จะออกผลิตภัณฑ์ทางการเงินทั้งเงินฝาก สินเชื่อ และบริการต่างๆ เพื่อจับกลุ่มลูกค้าที่เป็นวัยรุ่น หรือคนที่เข้าทำงานใหม่ เพราะเป็นกลุ่มลูกค้าที่ธนาคารขาดไป ออมสินจะไม่แข่งขันกับธนาคารพาณิชย์และแบงก์รัฐด้วยกัน แต่การปล่อยกู้เพื่อช่วยผู้ประกอบการเอสเอ็มอียังต้องดำเนินการ รวมทั้งแก้ไขหนี้นอกระบบตามนโยบายของรัฐบาล